title: 2011/846/BUSP: 2011 m. gruodžio 16 d. Politinio ir saugumo komiteto sprendimas ATALANTA/5/2011, kuriuo iš dalies keičiamas Politinio ir saugumo komiteto sprendimas ATALANTA/2/2009 dėl trečiųjų valstybių įnašų į Europos Sąjungos karinę operaciją, skirtą prisidėti prie atgrasymo nuo piratavimo veiksmų ir ginkluotų plėšimų jūroje prie Somalio krantų ir jų prevencijos bei sustabdymo (Atalanta), priėmimo bei Politinio ir saugumo komiteto sprendimas ATALANTA/3/2009 dėl prie Europos Sąjungos karinės operacijos, skirtos prisidėti prie atgrasymo nuo piratavimo veiksmų ir ginkluotų plėšimų jūroje prie Somalio krantų ir jų prevencijos bei sustabdymo (Atalanta), Prisidedančių šalių komiteto įsteigimo

text:
17.12.2011

               LT

               Europos Sąjungos oficialusis leidinys

               L 335/79

         POLITINIO IR SAUGUMO KOMITETO SPRENDIMAS ATALANTA/5/2011
   2011 m. gruodžio 16 d.
   kuriuo iš dalies keičiamas Politinio ir saugumo komiteto sprendimas ATALANTA/2/2009 dėl trečiųjų valstybių įnašų į Europos Sąjungos karinę operaciją, skirtą prisidėti prie atgrasymo nuo piratavimo veiksmų ir ginkluotų plėšimų jūroje prie Somalio krantų ir jų prevencijos bei sustabdymo (Atalanta), priėmimo bei Politinio ir saugumo komiteto sprendimas ATALANTA/3/2009 dėl prie Europos Sąjungos karinės operacijos, skirtos prisidėti prie atgrasymo nuo piratavimo veiksmų ir ginkluotų plėšimų jūroje prie Somalio krantų ir jų prevencijos bei sustabdymo (Atalanta), Prisidedančių šalių komiteto įsteigimo
   (2011/846/BUSP)
   POLITINIS IR SAUGUMO KOMITETAS,
   atsižvelgdamas į Europos Sąjungos sutartį, ypač į jos 38 straipsnio trečią pastraipą,
   atsižvelgdamas į 2008 m. lapkričio 10 d. Tarybos bendruosius veiksmus 2008/851/BUSP dėl Europos Sąjungos karinės operacijos, skirtos prisidėti prie atgrasymo nuo piratavimo veiksmų ir ginkluotų plėšimų jūroje prie Somalio krantų ir jų prevencijos bei sustabdymo (1), ypač į jų 10 straipsnį,
   atsižvelgdamas į Politinio ir saugumo komiteto sprendimą ATALANTA/2/2009 (2) bei Politinio ir saugumo komiteto sprendimą ATALANTA/3/2009 (3) ir jo papildymą (4),
   kadangi:

               (1)

               2008 m. gruodžio 16 d. ES operacijos vadas surengė Pajėgų kūrimo konferenciją;

               (2)

               Serbijai pasiūlius savo įnašą operacijos Atalanta labui, ES operacijos vadui pateikus rekomendacijas ir Europos Sąjungos kariniam komitetui patarus, Serbijos įnašas turėtų būti priimtas;

               (3)

               pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo (Nr. 22) dėl Danijos pozicijos 5 straipsnį Danija nedalyvauja rengiant ir įgyvendinant su gynyba susijusius Sąjungos sprendimus bei veiksmus,

         PRIĖMĖ ŠĮ SPRENDIMĄ:
   1 straipsnis
   Politinio ir saugumo komiteto sprendimo Atalanta/2/2009 1 straipsnis pakeičiamas taip:

      „1 straipsnis
      Trečiųjų valstybių įnašai
      Remiantis pajėgų kūrimo ir aprūpinimo personalu konferencijų rezultatais ir ES operacijos vado bei Europos Sąjungos karinio komiteto rekomendacijomis, Norvegijos, Kroatijos, Juodkalnijos, Ukrainos ir Serbijos įnašai į ES karinę operaciją, skirtą prisidėti prie atgrasymo nuo piratavimo veiksmų ir ginkluotų plėšimų jūroje prie Somalio krantų ir jų prevencijos bei sustabdymo (Atalanta), priimami.“

   2 straipsnis
   Politinio ir saugumo komiteto sprendimo ATALANTA/3/2009 priedas pakeičiamas šio sprendimo priede esančiu tekstu.
   3 straipsnis
   Šis sprendimas įsigalioja jo priėmimo dieną.

      Priimta Briuselyje 2011 m. gruodžio 16 d.

            Politinio ir saugumo komiteto vardu

            Pirmininkas

         O. SKOOG

      (1)  OL L 301, 2008 11 12, p. 33.

      (2)  OL L 109, 2009 4 30, p. 52.

      (3)  OL L 112, 2009 5 6, p. 9.

      (4)  OL L 119, 2009 5 14, p. 40.

      PRIEDAS

            „PRIEDAS

               2 STRAIPSNIO 1 DALYJE NURODYTŲ TREČIŲJŲ VALSTYBIŲ SĄRAŠAS

                        —

                        Norvegija

                        —

                        Kroatija

                        —

                        Juodkalnija

                        —

                        Ukraina

                        —

                        Serbija“.


title: 2016 m. birželio 27 d. Tarybos sprendimas (ES) 2016/1080, kuriuo nustatoma pozicija, kuri turi būti priimta Sąjungos vardu dėl tam tikrų sprendimų, kuriuos numačiusi priimti Tarptautinė alyvuogių taryba

text:
5.7.2016

               LT

               Europos Sąjungos oficialusis leidinys

               L 179/33

         TARYBOS SPRENDIMAS (ES) 2016/1080
   2016 m. birželio 27 d.
   kuriuo nustatoma pozicija, kuri turi būti priimta Sąjungos vardu dėl tam tikrų sprendimų, kuriuos numačiusi priimti Tarptautinė alyvuogių taryba
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 207 straipsnio 3 dalį kartu su 218 straipsnio 9 dalimi,
   atsižvelgdama į Europos Komisijos pasiūlymą,
   kadangi:

               (1)

               Tarptautinė alyvuogių taryba (toliau – TAT) yra tarpvyriausybinė mokslinė ir techninė organizacija, vykdanti veiklą alyvuogių aliejaus ir valgomųjų alyvuogių sektoriuje;

               (2)

               Sąjunga, kaip TAT narė, gali siūlyti TAT sprendimų projektų pakeitimus ir pareikšti savo oficialią poziciją dėl jų pagal TAT procedūrines ir balsavimo taisykles;

               (3)

               2016 m. liepos 15 d. vyksiančiame artimiausiame TAT narių tarybos susitikime bus nagrinėjami priimti penkių sprendimų, kurie turės įtakos Sąjungos teisei, projektai (toliau – sprendimų projektai) ir galbūt tie sprendimai bus priimti;

               (4)

               pirmojo, antrojo, trečiojo ir ketvirtojo sprendimų projektais siūloma koreguoti prekybos standartus, taikomus alyvuogių aliejui ir alyvuogių išspaudų aliejui (COI/T.15/Rev…): jie atitinkamai susiję su etilo esterių ribinės vertės korekcija; heptadekano, heptadeceno ir eikozeno rūgčių ribinės vertės korekcija; savitosios ekstinkcijos koeficiento, bangos ilgiui esant 270 nm (K270), ribos korekcija; ir ISO metodų, priimtų siekiant visapusiškai suderinti ir integruoti nuorodą į naują peroksidų skaičiaus nustatymo metodą, oficialiu skelbimu;

               (5)

               penktuoju sprendimo projektu siūloma priimti naują analizės metodą peroksidų skaičiui nustatyti (COI/T.20/Dok. Nr. …);

               (6)

               jei sprendimų projektai bus priimti, gali prireikti iš dalies pakeisti Komisijos reglamentą (EEB) Nr. 2568/91 (1);

               (7)

               sprendimų projektus išsamiai apsvarstė alyvuogių aliejaus sektoriaus mokslo ir technikos ekspertai. Sprendimų projektai padeda tarptautiniu mastu derinti alyvuogių aliejaus standartą, ir jais bus nustatyta sistema, kurią taikant bus užtikrinta sąžininga konkurencija alyvuogių aliejaus sektoriaus produktų prekybos srityje. Todėl šiems sprendimų projektams turėtų būti pritarta;

               (8)

               siekiant užtikrinti reikiamą lankstumą prieš TAT narių tarybos susitikimą vyksiančiose derybose, Sąjungai turėtų būti leista pritarti sprendimų projektų pakeitimams, jeigu jais nekeičiama sprendimų projektų esmė,

         PRIĖMĖ ŠĮ SPRENDIMĄ:
   1 straipsnis
   Pozicija, kuri turi būti priimta Sąjungos vardu 2016 m. liepos 15 d. vyksiančiame TAT narių tarybos susitikime dėl sprendimų projektų, išdėstyta priede.
   2 straipsnis
   1.   Jei 1 straipsnyje nurodytai pozicijai gali turėti įtakos nauja mokslinė arba techninė informacija, pateikta prieš arba per TAT narių tarybos susitikimą, Sąjunga prašo atidėti sprendimų projektų priėmimą tame susitikime iki tol, kol remiantis naująja informacija bus nustatyta Sąjungos pozicija.
   2.   Neesminiams sprendimo projekto techniniams pakeitimams Sąjungos atstovai TAT narių taryboje gali pritarti be papildomo Tarybos sprendimo.
   3 straipsnis
   Šis sprendimas įsigalioja jo priėmimo dieną.

      Priimta Liuksemburge 2016 m. birželio 27 d.

            Tarybos vardu

            Pirmininkas

         M.H.P. VAN DAM

      (1)  1991 m. liepos 11 d. Komisijos reglamentas (EEB) Nr. 2568/91 dėl maišyto alyvuogių aliejaus ir maišyto alyvuogių išspaudų aliejaus savybių ir dėl atitinkamų analizės metodų (OL L 248, 1991 9 5, p. 1).

      PRIEDAS
      Sąjunga, su sąlyga, kad įvykus pokyčiams bus atliekama šios pozicijos peržiūra, remia šiuos sprendimų projektus dėl fizinių, cheminių ir juslinių alyvuogių aliejaus ir alyvuogių išspaudų aliejaus savybių standartizavimo ir analizės metodų suderinimo:

                  SPRENDIMO, kuriuo koreguojamas prekybos standartas, taikomas alyvuogių aliejui ir alyvuogių išspaudų aliejui, projektą (COI/T.15/Rev…): koreguojama etilo esterių ribinė vertė;

                  SPRENDIMO, kuriuo koreguojamas prekybos standartas, taikomas alyvuogių aliejui ir alyvuogių išspaudų aliejui, projektą (COI/T.15/Rev…): koreguojama heptadekano, heptadeceno ir eikozeno rūgčių ribinė vertė;

                  SPRENDIMO, kuriuo koreguojamas prekybos standartas, taikomas alyvuogių aliejui ir alyvuogių išspaudų aliejui, projektą (COI/T.15/Rev…): koreguojama savitosios ekstinkcijos koeficiento bangos ilgiui esant 270 nm (K270) riba;

                  SPRENDIMO, kuriuo koreguojamas prekybos standartas, taikomas alyvuogių aliejui ir alyvuogių išspaudų aliejui, projektą (COI/T.15/Rev…): oficialiai skelbiami ISO metodai, priimti siekiant visapusiškai suderinti ir integruoti nuorodą į naują peroksidų skaičiaus nustatymo metodą;

                  SPRENDIMO, kuriuo priimamas naujas analizės metodas peroksidų skaičiui nustatyti, projektą (COI/T.20/Dok. Nr. …).


title: 2015 m. gruodžio 11 d. Europos Centrinio Banko sprendimas (ES) 2016/188 dėl Europos Centrinio Banko ir Bendro priežiūros mechanizmo nacionalinių kompetentingų institucijų prieigos prie BPM elektroninių programų, sistemų, platformų ir paslaugų bei naudojimosi jomis (ECB/2015/47)

text:
12.2.2016

               LT

               Europos Sąjungos oficialusis leidinys

               L 37/104

         EUROPOS CENTRINIO BANKO SPRENDIMAS (ES) 2016/188
   2015 m. gruodžio 11 d.
   dėl Europos Centrinio Banko ir Bendro priežiūros mechanizmo nacionalinių kompetentingų institucijų prieigos prie BPM elektroninių programų, sistemų, platformų ir paslaugų bei naudojimosi jomis (ECB/2015/47)
   EUROPOS CENTRINIO BANKO VALDANČIOJI TARYBA,
   atsižvelgdama į Sutartį dėl Europos Sąjungos veikimo, ypač į jos 127 straipsnio 6 dalį ir 132 straipsnį,
   atsižvelgdama į Europos centrinių bankų sistemos ir Europos Centrinio Banko statutą, ypač į jo 34 straipsnį,
   atsižvelgdama į 2013 m. spalio 15 d. Tarybos reglamentą (ES) Nr. 1024/2013, kuriuo Europos Centriniam Bankui pavedami specialūs uždaviniai, susiję su rizikos ribojimu pagrįstos kredito įstaigų priežiūros politika (1), ypač į 6 straipsnio 1 dalį kartu su 6 straipsnio 7 dalimi,
   atsižvelgdama į Priežiūros valdybos pasiūlymą ir pasitarusi su nacionalinėmis kompetentingomis institucijomis,
   kadangi:

               (1)

               kad būtų atlikti Europos Centriniam Bankui (ECB) Reglamentu (ES) Nr. 1024/2013 pavesti su rizikos ribojimu pagrįstos kredito įstaigų priežiūros politika susiję specialūs uždaviniai, ECB naudoja Europos centrinių bankų sistemos (ECBS) ir Eurosistemos elektronines programas, sistemas, platformas ir paslaugas bei naujas elektronines programas, sistemas, platformas ir paslaugas, skirtas atlikti vadovaujantis Sutarties 127 straipsnio 6 dalimi ir Europos centrinių bankų sistemos ir Europos Centrinio Banko statuto 25 straipsnio 2 dalimi Reglamentu (ES) Nr. 1024/2013 ECB pavestus uždavinius;

               (2)

               tam, kad Bendras priežiūros mechanizmas (BPM) veiktų sklandžiai, veiksmingai ir nuosekliai, reikia, jog praktiniai bendradarbiavimo susitarimai tarp ECB ir nacionalinių kompetentingų institucijų (NKI) BPM kontekste apimtų susitarimus dėl tokių elektroninių programų, sistemų, platformų ir paslaugų, kurios yra reikalingos vykdant jų uždavinius pagal Reglamentą (ES) Nr. 1024/2013;

               (3)

               Europos centrinių bankų sistemos viešojo rakto infrastruktūra (toliau – ECBS-VRI) nustatyta Sprendimu ECB/2013/1 (2). Remiantis Sprendimo ECB/2013/1 3 straipsnio 1 dalimi, galima gauti prieigą ir naudotis vidutinės arba didesnės svarbos ECBS ir Eurosistemos elektroninėmis programomis, sistemomis, platformomis ir paslaugomis tik tada, jei vartotojo tapatybė nustatyta elektroniniu sertifikatu, kurį išduoda ir tvarko sertifikavimo įstaiga, kurią ECBS pripažino vadovaudamasi ECBS/BPM sertifikatų pripažinimo sistema arba ECBS-VRI sertifikavimo įstaiga, arba sertifikavimo įstaigos, kurias ECBS pripažįsta TARGET2 ir TARGET2-Securities programoms;

               (4)

               Valdančioji taryba nustatė, kad reikia pažangių informacijos saugumo paslaugų, pavyzdžiui, patikimo tapatybės nustatymo, elektroninių parašų ir kodavimo naudojant elektroninius sertifikatus elektroninėms programoms, sistemoms, platformoms bei paslaugoms, reikalingoms ECB ir NKI, kurios BPM yra kompetentingos valdžios institucijos pagal Reglamentą (ES) Nr. 1024/2013, pareigoms vykdyti. Todėl ECBS-VRI išleisti sertifikatai gali būti naudojami prieigai gauti prie elektroninių programų, sistemų, platformų bei paslaugų, naudojamų BPM veikloje;

               (5)

               ECB ir BPM NKI gali nuspręsti naudoti ECBS-VRI pateiktus sertifikatus ir paslaugas, kad galėtų gauti prieigą prie BPM elektroninių programų, sistemų, platformų bei paslaugų,

         PRIĖMĖ ŠĮ SPRENDIMĄ:
   1 straipsnis
   Sąvokų apibrėžtys
   Šiame sprendime:
   1.   Nacionalinė kompetentinga institucija (NKI)– pagal Reglamento (ES) Nr. 1024/2013 2 straipsnio 2 dalį dalyvaujančios valstybės narės paskirtoji nacionalinė kompetentinga institucija. Ši reikšmė nepažeidžia nacionalinės teisės priemonių, kuriomis tam tikri priežiūros uždaviniai paskiriami nacionaliniam centriniam bankui (NCB), kuris nėra paskirtoji NKI. Atsižvelgiant į tokias priemones, šiame sprendime padaryta nuoroda į NKI taip pat yra nuoroda į NCB, jam nacionalinės teisės paskirtų priežiūros uždavinių atžvilgiu.
   2.   Kompetentinga institucija– NKI arba ECB.
   3.   ECBS ir Eurosistemos elektroninės programos, sistemos, platformos ir paslaugos, sertifikatas arba elektroninis sertifikatas, ECBS-VRI sertifikavimo įstaiga, registravimo įstaiga, vartotojas, Eurosistemos centrinis bankas ir pasikliaujanti šalis– vartojami ta pačia reikšme kaip apibrėžta Sprendimo ECB/2013/1 1 straipsnyje.
   4.   BPM elektroninės programos, sistemos, platformos ir paslaugos– elektroninės programos, sistemos, platformos ir paslaugos, naudojamos vykdyti ECB ir NKI pareigas pagal Reglamentą (ES) Nr. 1024/2013.
   5.   ECBS/BPM sertifikatų pripažinimo sistema– ECBS informacinių technologijų komiteto nustatyti kriterijai, skirti nustatyti ECBS vidaus ir išorės sertifikavimo įstaigas, kuriomis galima pasikliauti dėl ECBS ir Eurosistemos elektroninių programų, sistemų, platformų ir paslaugų ir dėl BPM elektroninių programų, sistemų, platformų ir paslaugų.
   2 straipsnis
   BPM elektroninių programų, sistemų, platformų ir paslaugų naudojimas ir prieiga prie jų
   1.   Prieiga prie vidutinių arba didesnės svarbos BPM elektroninių programų, sistemų, platformų ir paslaugų suteikiama ir jomis naudojamasi tik jei vartotojo tapatybė nustatyta elektroniniu sertifikatu, kurį išduoda ir tvarko sertifikavimo įstaiga, pripažinta vadovaujantis ECBS/BPM sertifikatų pripažinimo sistema, taip pat ECBS-VRI sertifikavimo įstaiga.
   2.   ECBS-VRI sertifikavimo įstaiga išduoda elektroninius sertifikatus ir teikia kitokias sertifikavimo paslaugas pagal 3 straipsnį ECBS-VRI dalyvaujančių kompetentingų įstaigų sertifikatų abonementams ir su jomis dirbančių trečiųjų šalių sertifikatų abonentams, kad jie galėtų turėti saugią prieigą prie BPM elektroninių programų, sistemų, platformų ir paslaugų bei jomis naudotis.
   3.   Pasikliaujanti šalis gali pasikliauti tokiais sertifikatais vadovaudamasi Sprendimo ECB/2013/1 8 straipsnyje nustatytomis sąlygomis.
   3 straipsnis
   Kompetentingų valdžios institucijų dalyvavimas ECBS-VRI kontekste
   1.   Kompetentinga institucija gali nuspręsti naudoti ECBS-VRI paslaugas, kad galėtų gauti prieigą prie BPM elektroninių programų, sistemų, platformų ir paslaugų bei jomis naudotis ir (arba) šiuo tikslu gali būti savo vidaus vartotojams taip pat trečiosios šalies vartotojams registravimo įstaiga tomis pačiomis sąlygomis kaip ir tos, taikomos Eurosistemos centriniams bankams.
   2.   Dalyvaujančiai kompetentingai įstaigai taikomi Sprendimo ECB/2013/1 6, 7 ir 12 straipsniuose nustatyti įsipareigojimai ir ji Valdančiajai tarybai pateikia deklaraciją, kuria ji patvirtina, kad dalyvauja ir atitinka šio sprendimo 4 straipsnio 2 dalyje nurodytą 2 ir 3 lygių susitarimą.
   4 straipsnis
   Įsigaliojimas
   Šis sprendimas įsigalioja trečią dieną po jo paskelbimo Europos Sąjungos oficialiajame leidinyje.

      Priimta Frankfurte prie Maino 2015 m. gruodžio 11 d.

            ECB Pirmininkas

         Mario DRAGHI

      (1)  OL L 287, 2013 10 29, p. 63.

      (2)  2013 m. sausio 11 d. Europos Centrinio Banko sprendimas ECB/2013/1, kuriuo nustatoma Europos centrinių bankų sistemos viešojo rakto infrastruktūros sistema (OL L 74, 2013 3 16, p. 30).